3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์หรือบริการ

(1) ศูนย์จำหน่ายสินค้าแม็คโคร - Makro Trade Centre

โดยบริษัท สยามแม็คโคร จำกัด (มหาชน)

  สินค้าอุปโภคบริโภคและบริการของศูนย์จำหน่ายสินค้าแม็คโคร
  ประกอบด้วยสินค้าประเภทต่างๆจำนวนมาก โดยพอจะจำแนกเป็นกลุ่มต่างๆ ได้ดังต่อไปนี้

ก.) เครื่องใช้ไฟฟ้าและอุปกรณ์ซ่อมบำรุง (Electrical and D.I.Y.)

 ข.) เครื่องเขียน เครื่องใช้ในสำนักงาน เครื่องใช้ในสำนักงานอัตโนมัติ

 ค.) เครื่องกีฬา เฟอร์นิเจอร์ เครื่องใช้ในบ้าน

ง.) สิ่งทอและเครื่องแต่งกาย

จ.) ผัก ผลไม้สด เนื้อสัตว์ อาหารทะเล อาหารนม

ฉ.) เครื่องดื่ม ขนมขบเคี้ยว

ช.) สินค้าชำทั่วไป (General Grocery)

ซ.) ยา

12. ฌ.) เบเกอรี่

ญ.) ภัตตาคาร

 นอกจากสินค้าประเภทอุปโภคบริโภคโดยทั่วไปแล้ว บริษัทฯ ยังเพิ่มทางเลือกให้กับลูกค้าโดยการจำหน่ายสินค้าภายใต้เครื่องหมายการค้าของตนเอง (D.O.B : Distributor Own Brands) ซึ่งเป็นกลยุทธที่ธุรกิจจัดจำหน่ายทั้งหลายไม่ว่าจะเป็นธุรกิจจัดจำหน่ายแบบ Cash & Carry อย่างแม็คโคร หรือห้างสรรพสินค้าต่างก็ประสบความสำเร็จมาแล้วในหลายประเทศทั่วโลก

  สินค้าภายใต้เครื่องหมายการค้าของตนเอง (D.O.B)
  คือสินค้าที่บริษัทที่เป็นเจ้าของช่องทางจำหน่ายว่าจ้างผู้ผลิตให้ผลิตสินค้าให้กับตนเองโดยใช้เครื่องหมายการค้าของบริษัทและมีลักษณะการบรรจุและจำนวนบรรจุ
  (Packaging Unit) ตามที่บริษัทฯ กำหนด

    ปัจจุบันบริษัทดำเนินการจำหน่ายสินค้า D.O.B. ทั้งประเภทอุปโภคบริโภค โดยแบ่งประเภท
    และชนิดของสินค้าตามเครื่องหมายการค้าต่างๆเช่นตัวอย่าง ดังตารางต่อไปนี้

+---------------+------------------------------------------------------+
| เ             | ประเภทของสินค้า                                        |
| ครื่องหมายการค้า |                                                      |
+---------------+------------------------------------------------------+
| Aro           | สินค้าอุปโภค ได้แก่ กระดาษถ่ายเอกสาร สมุด ปากกา แฟ้มเอกสาร   |
|               | ซองใส่เอกสาร ซองจดหมาย กาว โต๊ะคอมพิวเตอร์ ตู้เก็บเอกสาร    |
|               | กระดานไวท์บอร์ด โต๊ะทำงานเหล็ก เก้าอี้ฝ้าย ม้วนวีดีโอเทป แก้วน้ำ  |
|               | ถุงพลาสติก ถังขยะพลาสติก และชุดสังฆทาน เป็นต้น               |
|               |                                                      |
|               | สินค้าบริโภค ได้แก่ ข้าวสาร น้ำมันพืช น้ำปลา หมูหยอง กุนเชียง     |
|               | ไส้กรอก ผลไม้กระป๋อง น้ำผลไม้กระป๋อง อาหารกระป๋อง           |
|               | กระดาษชำระ น้ำยาล้างจาน และน้ำยาทำความสะอาดสุขภัณฑ์ เป็นต้น  |
+---------------+------------------------------------------------------+
| Q-BIZ         | กระดาษแฟ็กซ์ กระดาษเครื่องคิดเงิน บัตรตอกเวลา สมุด แฟ้มเอกสาร |
|               | เป็นต้น                                                |
+---------------+------------------------------------------------------+
| High Style    | เสื้อผ้าบุรุษและสตรี                                       |
+---------------+------------------------------------------------------+
| Savepak       | กระดาษชำระ น้ำยาล้างจาน เส้นหมี่อบแห้ง ไส้กรอก เป็นต้น        |
+---------------+------------------------------------------------------+

    เนื่องจากพฤติกรรมที่เปลี่ยนแปลงไปของผู้บริโภค กล่าวคือ
    ผู้บริโภคมีความรู้ความเข้าใจในตัวสินค้า และตลาดมากขึ้น
    ทำให้การยึดติดกับเครื่องหมายการค้าน้อยลงและหันไปสนใจคุณภาพและราคาแทน
    ลูกค้าที่มีความสนใจในสินค้าประ เภทนี้ ได้แก่ ลูกค้ากลุ่มสถาบัน องค์กร ร้านอาหาร เป็นต้น
    ซึ่งเป็นกลุ่มลูกค้าที่ต้องการซื้อสินค้าเป็นปริมาณมากเพื่อนำไปอุปโภคบริโภค
    และมักมีเจ้าหน้าที่ฝ่ายจัดซื้อเพื่อทำการเลือกซื้อสินค้าโดยเฉพาะ
    ดังนั้นลูกค้ากลุ่มนี้จะมีความรู้ความเข้าใจในการเลือกซื้อสินค้าที่ดี
    ซึ่งเดิมมักจะติดต่อกับผู้ค้าส่งหรือผู้ผลิตเพื่อซื้อสินค้าในปริมาณมาก เช่น
    กระดาษชำระเพื่อใช้ในบริษัททั่วไป หรือน้ำมันพืชสำหรับการใช้งานในภัตตาคาร
    ดังนั้นสินค้าภายใต้เครื่องหมายการค้าของแม็คโครจะเป็นอีกทางเลือกหนึ่งที่จะสนองความต้องการของลูกค้ากลุ่มนี้ที่ต้องการสินค้าที่มีคุณภาพเหมาะสม
    ผลิตโดยผู้ผลิตที่น่าเชื่อถือในราคาที่ต่ำลง

(2) ศูนย์บริการรถยนต์ แม็กซ์ โดยบริษัท แม็คโคร ออโตเเคร์ จำกัด

 สามารถแบ่งประเภทของสินค้าและบริการได้ดังนี้

ก.) ศูนย์เปลี่ยนอุปกรณ์รถยนต์ (Max Auto Express) “ศูนย์แม็กซ์”
ให้บริการด้านบำรุงรักษารถยนต์ ได้แก่ บริการเปลี่ยนยางรถยนต์ น้ำมันเครื่อง
ไส้กรองน้ำมันเครื่อง อุปกรณ์เบรค แบตเตอรี่ โช้คอัพ และตั้งศูนย์ล้อ
พร้อมการรับประกันบริการและคุณภาพของสินค้า นอกจากนี้
ยังจำหน่ายสินค้าคุณภาพภายใต้เครื่องหมายการค้าของตนเอง ได้แก่ ยางรถยนต์ อุปกรณ์เบรค
และไส้กรองน้ำมันเครื่อง

ศูนย์บริการล้างรถยนต์อัตโนมัติให้บริการล้างรถยนต์แก่ลูกค้าทั่วไปด้วยเครื่องมือที่มีประสิทธิภาพและทันสมัยจากต่างประเทศ เน้นถึงความปลอดภัย สะดวก รวดเร็ว ประหยัดเวลา และคุ้มค่าของลูกค้า

ค.) สถานีบริการน้ำมันเชื้อเพลิง โดยเน้นการจำหน่ายน้ำมันที่มีคุณภาพดี ใน

ราคาที่แข่งขันกับท้องตลาดได้

  (3) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

 โดยบริษัท แม็คโครออฟฟิศเซ็นเตอร์ จำกัด

  แม็คโครออฟฟิศเซ็นเตอร์ เป็นศูนย์จำหน่ายสินค้าเฉพาะอย่างเกี่ยวกับวัสดุอุปกรณ์สำนักงาน
  เครื่องใช้สำนักงาน เฟอร์นิเจอร์สำนักงาน และศูนย์บริการธุรกิจ
  ในราคาที่สามารถแข่งขันกับท้องตลาดได้
  โดยมีแนวทางความคิดหลักที่ให้บริการแก่ลูกค้าซึ่งต้องการซื้อสินค้าที่เกี่ยวกับสำนักงานได้ครบในครั้งเดียว
  (One Stop Shopping) ประเภทสินค้าหลักสามารถแบ่งได้ดังนี้

ก.) เฟอร์นิเจอร์สำนักงาน ได้แก่ โต๊ะทำงาน เก้าอี้ทำงาน ตู้เก็บเอกสาร โต๊ะคอมพิวเตอร์ ฯลฯ

 ข.) วัสดุอุปกรณ์สำนักงาน ได้แก่ ผลิตภัณฑ์กระดาษ ปากกา แฟ้มเอกสาร ฯลฯ

ค.) เครื่องใช้สำนักงาน ได้แก่ เครื่องพิมพ์ดีด เครื่องโทรสาร เครื่องคอมพิวเตอร์ โทรศัพท์ ฯลฯ

ง.) ศูนย์บริการทางธุรกิจได้แก่ การเข้าเล่มรายงาน การบริการส่งโทรสาร บริการพิมพ์เอกสาร
ถ่ายเอกสาร ฯลฯ

2.  การตลาดและการแข่งขัน

  3.2.1 กลยุทธการแข่งขัน

(1) ผลิตภัณฑ์

 ก.) ศูนย์จำหน่ายสินค้าแม็คโคร - Makro Trade Centre

  ศูนย์จำหน่ายสินค้าแม็คโคร มีผลิตภัณฑ์กว่า 25,000 ชนิด
  ครอบคลุมสินค้าอุปโภคบริโภคแทบทุกประเภทเพื่อให้ลูกค้าของบริษัทฯ
  สามารถเลือกซื้อสินค้าที่ต้องการโดยการใช้บริการที่แม็คโครเพียงแห่งเดียว (One Stop
  Shopping) นอกจากนี้บริษัทฯ
  ยังคงมุ่งเน้นการยกระดับและปรับปรุงคุณภาพสินค้าภายใต้เครื่องหมายการค้าของตนเอง
  (D.O.B. : Distributor Own Brand) ตลอดจนการจัดหีบห่อสินค้าเป็นขนาด
  “แม็คโครแพ็ค” และขนาด “จัมโบ้แพ็ค” เพื่อลูกค้าที่เป็นผู้ค้าปลีก ผู้ประกอบธุรกิจบริการ
  และองค์กรต่างๆ จะได้เลือกซื้อผลิตภัณฑ์ได้หลากชนิดในจำนวนที่ไม่มากจนเกินกำลังซื้อ
  ตลอดจนการพัฒนาคุณภาพผลิตภัณฑ์โดยเฉพาะอาหารสด เช่น ผลไม้ ผัก และ ปลา

 ข.) ศูนย์บริการรถยนต์ แม็กซ์

  ศูนย์เปลี่ยนอุปกรณ์รถยนต์ (Max Auto Express )
  ให้บริการเปลี่ยนอุปกรณ์รถยนต์อย่างมีประสิทธิภาพ และรวดเร็ว
  โดยช่างผู้ชำนาญงานที่ได้รับการฝึกอบรมมาเป็นอย่างดี พร้อมสินค้าที่มีคุณภาพ เช่น
  บริการเปลี่ยนยางรถยนต์ น้ำมันเครื่อง ไส้กรองน้ำมันเครื่อง อุปกรณ์เบรค แบตเตอรี่ โช้คอัพ
  ตั้งศูนย์ล้อ ภายใต้การรับประกันคุณภาพโดยไม่คิดค่าแรงใดๆ ทั้งสิ้น นอกจากนี้ บริษัทฯ
  ยังได้จำหน่ายสินค้าภายใต้เครื่องหมายการค้าของตนเอง (Own Brand) ได้แก่ ยางรถยนต์
  อุปกรณ์เบรค และไส้กรองน้ำมันเครื่อง ซึ่งได้รับความนิยมจากกลุ่มลูกค้าเป็นอย่างดี
  เนื่องจากเป็นสินค้าที่มีคุณภาพและราคาเหมาะสม

  สถานีบริการน้ำมันเชื้อเพลิง
  ให้บริการด้วยน้ำมันที่มีคุณภาพตามมาตรฐานผลิตภัณฑ์ของเชลล์โดยจัดตั้งขึ้นเพื่อให้บริการแก่ลูกค้าของแม็คโคร
  และลูกค้าทั่วไป

  ศูนย์ล้างรถยนต์อัตโนมัติ ให้บริการด้วยเครื่องจักรที่ทันสมัย ซึ่งใช้เวลาไม่เกิน 3 นาทีต่อรถยนต์
  1 คันและผู้ขับสามารถนั่งรอในรถได้ในขณะเครื่องกำลังทำงาน

 ค.) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  บริษัทฯ ดำเนินธุรกิจศูนย์จำหน่ายสินค้าเฉพาะอย่างเกี่ยวกับเครื่องใช้สำนักงาน
  วัสดุอุปกรณ์สำนักงาน เฟอร์นิเจอร์สำนักงาน และศูนย์บริการธุรกิจ โดยมีสินค้าจำหน่ายถึงกว่า
  5,000 รายการ
  เพราะฉะนั้นลูกค้าจึงสามารถหาซื้อผลิตภัณฑ์เกี่ยวกับเครื่องใช้สำนักงานได้ในที่แห่งเดียว (One
  Stop Shopping) นอกจากนี้ บริษัทฯ ได้มีการพัฒนาสินค้าประเภทต่าง ๆ
  ภายใต้เครื่องหมายการค้าของตนเอง (Own Brand) ซึ่ง

  ส่วนใหญ่เป็นวัสดุอุปกรณ์สำนักงาน
  ซึ่งเป็นที่ยอมรับในกลุ่มผู้บริโภคและเป็นการประหยัดค่าใช้จ่ายให้แก่ลูกค้า

(2) ทำเลที่ตั้ง

 ก.) ศูนย์จำหน่ายสินค้าแม็คโคร - Makro Trade Centre

  จากการที่บริษัทฯได้เปิดดำเนินธุรกิจการจัดจำหน่ายในลักษณะ Cash & Carry
  เป็นรายแรกในประเทศไทย กอปรกับบริษัทฯ
  ได้ทำเลที่ดีในการดำเนินธุรกิจหลายสาขาทั้งในกรุงเทพฯและต่างจังหวัด ดังจะเห็นได้ว่าทั้ง 19
  สาขาที่ได้เปิดดำเนินการ ณ สิ้นปี 2543 ตั้งอยู่ในทำเลที่ดี
  สะดวกต่อการเดินทางของกลุ่มลูกค้าเป้าหมายและมีจำนวนสมาชิกเป้าหมายเพิ่มขึ้นเรื่อยๆ
  ตามแผนการดำเนินงานของบริษัทฯ

 ข.) ศูนย์บริการรถยนต์ แม็กซ์

  การเลือกทำเลที่ตั้งของ Max Auto Express และศูนย์ล้างรถยนต์อัตโนมัติ
  คำนึงถึงการให้บริการแก่ลูกค้าได้อย่างทั่วถึงเป็นปัจจัยสำคัญ บริษัทฯ
  ได้เน้นการกระจายสาขาโดยพิจารณาสาขาที่ตั้งของห้างแม็คโคร บริเวณศูนย์การค้าอื่น
  สถานีบริการน้ำมันเชลล์
  และถนนสายสำคัญหรือย่านชุมชนส่วนธุรกิจสถานีบริการน้ำมันเชื้อเพลิงจะเปิดดำเนินการเฉพาะสาขาที่ตั้งของห้างแม็คโคร
  เท่านั้น

 ค.) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  การจัดหาทำเลที่เหมาะสมและมีศักยภาพทางธุรกิจสำหรับแม็คโครออฟฟิศเซ็นเตอร์นั้น บริษัทฯ
  มีนโยบายที่จะหาสถานที่ซึ่งอยู่ในศูนย์กลางของย่านธุรกิจต่างๆ
  และสามารถอำนวยความสะดวกต่อลูกค้าที่เข้ามาใช้บริการได้เป็นอย่างดี

(3) นโยบายด้านราคา

ก.) ศูนย์จำหน่ายสินค้าแม็คโคร - Makro Trade Centre

  ในธุรกิจการจัดจำหน่ายของศูนย์จำหน่ายสินค้าแม็คโคร ราคาสินค้าคือปัจจัยสำคัญในการแข่งขัน
  บริษัทฯ มีนโยบายตั้งราคาผลิตภัณฑ์ โดยทั่วไปให้ต่ำกว่าราคาในท้องตลาด อีกทั้งในแต่ละปักษ์
  (2สัปดาห์) บริษัทฯ
  จัดให้มีการส่งเสริมการขายโดยจะหมุนเวียนการนำสินค้าที่เป็นที่สนใจของลูกค้ามาจัดจำหน่ายในราคาที่ต่ำเป็นพิเศษ

  นอกจากนี้บริษัทฯมีนโยบายเพื่อให้เกิดความคล่องตัวในการกำหนดราคาสินค้าในแต่ละสาขาโดยหน่วยสำรวจราคาตลาดจะทำการตรวจสอบราคาสินค้าในตลาดในแต่ละบริเวณเพื่อให้เหมาะสมกับท้องถิ่นนั้น
  และนำมาปรับปรุงราคาขายของผลิตภัณฑ์ให้สามารถแข่งขันกับคู่แข่งได้
  โดยมีการรับประกันราคาสินค้า (Price Guarantee) ภายใต้เงื่อนไขของบริษัทฯ
  ทั้งนี้การเปลี่ยนแปลงราคาผลิตภัณฑ์สามารถทำได้อย่างรวดเร็วเนื่องจาก บริษัทฯ
  ใช้ระบบคอมพิวเตอร์ในการควบคุมและจัดการ

ข.) ศูนย์บริการรถยนต์ แม็กซ์

  การกำหนดราคาของสินค้าและบริการจะใช้ราคาตลาดเป็นเกณฑ์
  โดยสามารถแข่งขันได้ในท้องตลาด พร้อมทั้งเน้นการให้บริการที่มีประสิทธิภาพ
  ตลอดจนการออกใบรับประกันคุณภาพให้แก่ลูกค้าเพื่อสร้างความมั่นใจในการเลือกซื้อสินค้า

 ค.) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  นโยบายการตั้งราคาจะมีทั้งคล้ายคลึงและต่างกับแม็คโคร เทรดเซ็นเตอร์
  ในสินค้าประเภทที่ขายในปริมาณมากๆ เช่น กระดาษถ่ายสำเนา แม็คโครออฟฟิศเซ็นเตอร์
  จะขายในราคาที่ต่ำกว่าท้องตลาด
  ในสินค้าบางประเภทที่เป็นสินค้าที่หายากหรือเป็นสินค้าที่ต้องมีบริการหลังการขาย
  การตั้งราคาจะสามารถแข่งขันกับราคาตลาดได้

(4) การส่งเสริมการขาย

ก.) ศูนย์จำหน่ายสินค้าแม็คโคร - Makro Trade Centre

  บริษัทฯ มีการจัดทำวารสาร Makro Mail เพื่อเป็นสื่อในการติดต่อกับสมาชิกโดยตรง โดย
  Makro Mail จะมีลักษณะเป็นแผ่นโฆษณาล่วงหน้าว่าในแต่ละปักษ์ (2 สัปดาห์) บริษัทฯ
  จะทำการลดราคาสินค้าชนิดใดบ้าง
  ซึ่งสินค้าที่นำมาส่งเสริมการจำหน่ายจะเป็นสินค้าที่มีราคาถูกกว่าปกติมาก เนื่องจากบริษัทฯ
  มีแผนล่วงหน้าตลอดปีที่จะจัดให้มีการเสนอขายสินค้าราคาพิเศษแก่ลูกค้า ดังนั้นบริษัทฯ
  จึงมีการวางแผนล่วงหน้าร่วมกับผู้จัดจำหน่าย (Suppliers) ต่างๆ
  เพื่อให้การส่งเสริมการจำหน่ายของแต่ละ Suppliers
  เป็นไปโดยสอดคล้องกับการส่งเสริมการจำหน่ายของบริษัทฯ นอกจากนี้ บริษัทฯ
  ยังได้ริเริ่มรายการสะสมยอดซื้อสินค้าเพื่อรับของรางวัลซึ่งเป็นการชักชวนลูกค้าให้มาจับจ่ายสินค้ามากขึ้นโดยเฉพาะลูกค้ากลุ่มผู้แปรรูปสินค้า
  พร้อมกันนี้ บริษัทฯ
  ยังได้ร่วมมือกับธนาคารในการเสนอบริการทางธุรกิจให้กับลูกค้าในรูปแบบการเปิดสาขาย่อย ณ
  ศูนย์จำหน่ายสินค้าแม็คโคร และการบริการบัตรเครดิตแม็คโครซิตี้แบงก์วีซ่าการ์ด

ข.) ศูนย์บริการรถยนต์ แม็กซ์

  บริษัทฯ มีการวางแผนการขาย และการส่งเสริมการจำหน่ายไว้ล่วงหน้าตลอดทั้งปีได้แก่
  การโฆษณาผ่านทางสื่อโฆษณาต่างๆ ได้แก่ วิทยุ หนังสือพิมพ์ นิตยสารต่างๆ
  และการลงโฆษณาผ่าน Makro Mail การทำ Direct Marketing
  จากฐานข้อมูลลูกค้าของบริษัทฯ เช่น การจัดส่งใบปลิวถึงลูกค้าทุกเดือน การส่ง Direct Mail
  เป็นต้น
  ตลอดจนการทำรายการส่งเสริมการขายร่วมกับอุตสาหกรรมอื่นที่มีกลุ่มลูกค้าเป้าหมายเดียวกัน
  นอกจากนี้ บริษัทฯ
  ได้เพิ่มความสะดวกสบายให้แก่ลูกค้าในการซื้อสินค้าและบริการด้วยการให้บริการบัตรแม็คโครออโตเอ็กเพรสการ์ดซึ่งเป็นความร่วมมือระหว่าง
  บริษัทฯ และบริษัท อิออน ธนสินทรัพย์ (ไทยแลนด์) จำกัด
  ในการให้บริการซื้อสินค้าเงินผ่อนซึ่งจะช่วยให้ลูกค้าวางแผนการใช้เงินได้ดีขึ้น อีกทั้งบริษัทฯ
  ได้จัดตั้งศูนย์บริการข้อมูลทางโทรศัพท์ซึ่งจะให้ข้อมูลเบื้องต้นเกี่ยวกับการดูแลรักษารถยนต์

ค.) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  การส่งเสริมการจำหน่าย ได้แก่ การจัดทำวารสาร Office Centre Mail และ Catalogue
  สินค้า เป็นสื่อโฆษณาที่ส่งถึงลูกค้าในแต่ละดือน เป็นต้น นอกจากนี้ บริษัทฯ
  ได้มุ่งขยายบริการจัดส่งสินค้าให้แก่ลูกค้าซึ่งถือเป็นบริการที่มีความสำคัญสำหรับธุรกิจจำหน่ายวัสดุอุปกรณ์สำนักงานในประเทศไทย
  โดยมีเป้าหมายในการบริการจัดส่งสินค้าให้แก่ลูกค้าในเขตกรุงเทพมหานคร

  3.2.2 ลักษณะลูกค้า และกลุ่มลูกค้าเป้าหมาย

  ลักษณะของลูกค้า และกลุ่มลูกค้าเป้าหมาย แบ่งตามประเภทธุรกิจของบริษัทสยามแม็คโคร จำกัด
  (มหาชน) และบริษัทย่อย ได้ดังนี้

(1) ศูนย์จำหน่ายสินค้าแม็คโคร - Makro Trade Centre

ก.) ผู้ค้าปลีก ลูกค้ากลุ่มนี้เป็นกลุ่มที่ซื้อสินค้าเพื่อนำไปจำหน่าย ดังนั้นประโยชน์ที่ลูกค้ากลุ่มนี้จะได้รับ
คือ การซื้อสินค้าราคาถูกจากแม็คโคร โดยส่วนใหญ่จะเป็นเจ้าของร้านขนาดกลางและขนาดเล็ก

  ข.)
  ผู้ประกอบธุรกิจภัตตาคาร-ร้านอาหารซึ่งลูกค้ากลุ่มนี้จะซื้อสินค้าในปริมาณมากและนำไปแปรรูปก่อนนำออกจำหน่ายโดยอันดับแรกจะให้ความสำคัญกับคุณภาพของสินค้า
  โดยสินค้าที่วางจำหน่ายจะต้องมีความสดใหม่
  ลูกค้าประเภทนี้ไม่ได้ให้ความสนใจกับยี่ห้อของผลิตภัณฑ์เท่าใดนัก
  ลูกค้ากลุ่มนี้จะเป็นผู้ประกอบธุรกิจภัตตาคาร ร้านอาหาร

ค.) ผู้ประกอบธุรกิจบริการ องค์กรต่างๆ ลูกค้ากลุ่มนี้จะซื้อสินค้าอุปโภคสำหรับใช้งานในองค์กร
สถาบัน ในฐานะผู้บริโภค

(2) ศูนย์บริการรถยนต์ แม็กซ์

 ก.) กลุ่มลูกค้าที่ใช้รถยนต์และรถกระบะเป็นพาหนะเดินทาง

  ข.) กลุ่มลูกค้าที่เป็นองค์กร หรือหน่วยงานราชการ (Fleet Customers)
  ซึ่งมีรถยนต์จดทะเบียนในนามนิติบุคคลนั้นๆ ตั้งแต่ 20 คันขึ้นไป

(3) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

ก.) กลุ่มลูกค้าที่เป็นบริษัทหรือองค์กรขนาดกลางหรือเล็ก
ซึ่งต้องใช้อุปกรณ์สำนักงานเป็นจำนวนมากและสม่ำเสมอ

ข.) กลุ่มลูกค้าทั่วไปที่ต้องการซื้ออุปกรณ์หรือเฟอร์นิเจอร์สำนักงานโดยตรง
เนื่องจากแม็คโครออฟฟิศเซ็นเตอร์
จะมีสินค้าที่เกี่ยวกับเครื่องใช้สำนักงานให้เลือกครบถ้วนจึงทำให้ลูกค้ากลุ่มนี้สามารถเลือกซื้อของได้ภายในที่แห่งเดียว

  3.2.3 ลูกค้ารายใหญ่

  ลูกค้ารายใหญ่ที่มียอดซื้อสินค้าและบริการเกินกว่าร้อยละ 10
  ของรายได้รวมตามงบการเงินรวมที่ผ่านมาของบริษัท และบริษัทย่อย

- ไม่มี -

3.2.4 การจำหน่ายและช่องทางการจำหน่าย

 (1) ศูนย์จำหน่ายสินค้าแม็คโคร - Makro Trade Centre

  การจัดจำหน่ายสินค้าของบริษัทฯ เป็นแบบชำระด้วยเงินสดและบริการตนเอง
  โดยจำหน่ายสินค้าให้แก่ลูกค้าที่เป็นสมาชิกบัตรแม็คโคร
  ทั้งนี้จะมุ่งเน้นการจำหน่ายสินค้าในปริมาณสูง กำไรต่อหน่วยน้อย
  และบริหารต้นทุนการดำเนินงานให้ต่ำที่สุด บริษัทฯ ยังได้อำนวยความสะดวกให้แก่ลูกค้า เช่น
  การให้บริการแนะนำเกี่ยวกับสินค้า และรายละเอียดอื่นๆ
  ทั้งนี้ลูกค้าสามารถขอคืนหรือแลกเปลี่ยนสินค้า
  หากพบว่าสินค้านั้นชำรุดหรือเสียหายอันเกิดจากความบกพร่องของแม็คโคร หรือผู้ผลิต
  โดยลูกค้าจะต้องนำใบเสร็จรับเงินพร้อมทั้งสินค้าที่ประสงค์จะขอคืนหรือเปลี่ยนมาพบเจ้าหน้าที่แผนกรับคืนหรือแลกเปลี่ยนสินค้าภายใน
  7 วัน นับจากวันที่ทำการซื้อ ยกเว้นสินค้าสดและแช่แข็งจะต้องกระทำภายในวันที่ซื้อไปเท่านั้น
  ทั้งนี้สินค้าที่จะขอคืนหรือเปลี่ยนต้องอยู่ในสภาพเรียบร้อยทั้งตัวสินค้าและหีบห่อ นอกจากนี้ บริษัทฯ
  ยังได้มีการประกันราคาสินค้า (Price Guarantee) ภายใต้เงื่อนไขของบริษัทฯ
  เพื่อเป็นการรับประกันราคาสินค้าที่จำหน่ายให้แก่ลูกค้าของบริษัทฯ

(2) ศูนย์บริการรถยนต์ แม็กซ์

  การจัดจำหน่ายของบริษัทฯจะเน้นไปพร้อมกับการให้บริการที่มีประสิทธิภาพด้วยความรวดเร็ว
  ส่วนลูกค้าที่มาใช้บริการจะเป็นทั้งลูกค้าของแม็คโครและลูกค้าทั่วไปโดยสามารถชำระได้ด้วยทั้งเงินสด
  บัตรเครดิต และบริการเงินผ่อนจากบริการบัตรแม็คโครออโตเอ็กซ์เพรสการ์ด

(3) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  บริษัทฯ จำหน่ายสินค้าโดยผู้ซื้อไม่จำเป็นต้องเป็นสมาชิกของแม็คโคร
  และสามารถชำระค่าสินค้าได้ด้วยทั้งเงินสดและบัตรเครดิต นอกจากนี้ บริษัทฯ
  ยังให้บริการลูกค้าด้วยการสั่งซื้อทางโทรศัพท์ โทรสาร (Mail Order) และทางอินเทอร์เน็ต
  (www.officecentre.co.th) ซึ่งสามารถชำระค่าสินค้าด้วยการโอนเงินเข้าบัญชีธนาคาร
  หรือบัตรเครดิตได้อีกด้วย

  ในปีที่ผ่านมา บริษัท สยามแม็คโคร จำกัด (มหาชน) และบริษัทย่อย
  ไม่มีการส่งสินค้าออกไปจำหน่ายต่างประเทศ

5.  ภาวะอุตสาหกรรมและการแข่งขัน

(1) ภาวะอุตสาหกรรมและการแข่งขันของธุรกิจค้าปลีกและส่ง

  ภาวะเศรษฐกิจตกต่ำที่เกิดขึ้นในช่วงปลายทศวรรษที่ผ่านมาได้เปลี่ยนโฉมธุรกิจค้าปลีกในประเทศไทยไปโดยสิ้นเชิง
  การเปลี่ยนแปลงนี้ส่งผลกระ ทบต่อทั้งผู้บริโภคและผู้ประกอบการ
  ผู้บริโภคมีความต้องการเพิ่มขึ้นและได้รับข้อมูลข่าวสารต่างๆดีขึ้น ดังนั้น
  ความคุ้มค่าของสินค้าเมื่อเทียบกับราคา ความหลากหลายของสินค้า การบริการ ความสะดวก
  ทำเลที่ตั้ง และช่วงเวลาเปิดบริการ
  จึงเป็นปัจจัยที่ผู้บริโภคใช้เป็นเครื่องตัดสินใจในการเลือกซื้อสินค้า
  และปัจจัยเหล่านี้ยังสะท้อนให้เห็นถึงการเติบโตของธุรกิจค้าปลีกสมัยใหม่อีกด้วย ร้านสะดวกซื้อ
  ซูเปอร์มาร์เก็ต ห้างสรรพสินค้า ไฮเปอร์มาร์เก็ต ศูนย์ค้าส่งแบบจ่ายเงินสดและบริการตนเอง
  ร้านค้าส่ง และตลาดสดต่างก็แข่งขันกันเองเพื่อแย่งชิงผู้บริโภค
  การสร้างความแตกต่างทางธุรกิจจึงทวีความสำคัญยิ่งขึ้นเมื่อธุรกิจค้าปลีกเริ่มเข้าสู่สภาพอิ่มตัว

  จำนวนผู้ค้าปลีกต่างชาติที่เพิ่มขึ้นผนวกกับภาวะเศรษฐกิจตกต่ำส่งผลให้จำนวนของผู้ประกอบการที่ขาดประสิทธิภาพลดลง
  และการแข่งขันยังคงเข้มข้นในทุกภาคธุรกิจโดยเฉพาะการแข่งขันในธุรกิจไฮเปอร์มาร์เก็ตที่มีผู้ประกอบการต่างชาติรายใหม่หลายราย
  ร้านจำหน่ายสินค้าเฉพาะด้านก็ได้เริ่มขยายกิจการเพื่อตอบสนองและปรับตัวให้เข้ากับความต้องการของผู้บริโภคโดยเฉพาะธุรกิจเพื่อสุขภาพและความงาม

  ธุรกิจค้าปลีกในประเทศไทยได้แสดงสัญญานการแข่งขันอย่างชัดเจนตามรูปแบบการพัฒนาในภาคอุตสาหกรรมนี้
  กล่าวคือ การแข่งขันอย่างรุนแรงได้ขจัดผู้ประกอบการที่ขาดประสิทธิภาพออกไป
  และผู้ประกอบการที่มีประสิทธิภาพและมีจุดยืนที่เด่นชัดเท่านั้นจึงจะยืนหยัดต่อไปได้

  สำหรับผู้ประกอบการที่ยังยืนหยัดอยู่ได้จะเผชิญกับสภาพแวดล้อมทางการค้าที่มีปัจจัยพื้นฐานต่างไปจากเดิมมาก
  ถึงแม้ว่าแรงกดดันที่มีผลต่ออัตรากำไรจะเริ่มผ่อนคลายลงจากระดับที่ธุรกิจไม่น่าจะดำรงอยู่ได้ในช่วงปลายปี
  2541 ถึงต้นปี 2542 ประกอบกับผู้บริโภคเริ่มมีความเชื่อมั่นกลับคืนมาและมีการใช้จ่ายเพิ่มขึ้น
  แต่ราคาสินค้าในหมวดอาหารที่ลดลงเรื่อยๆ ทำให้ผู้ประ
  กอบการต้องหาทางชดเชยรายได้ที่ขาดหายไปด้วยการขายให้ได้ในปริมาณมากขึ้น
  อีกทั้งในช่วงไตรมาสที่ 4 ของปี 2543
  ความเชื่อมั่นของผู้บริโภคกลับสู่ระดับที่ถดถอยลงเนื่องจากปัจจัยพื้นฐานทางเศรษฐกิจและการเมืองทั้งในระดับชาติ
  ภูมิภาค และทั่วโลกเริ่มมีแนวโน้มเสื่อมถอยลง

  สภาพการแข่งขันทวีความรุนแรง
  เนื่องจากการขยายตัวเพิ่มขึ้นของอุตสาหกรรมค้าปลีกโดยเฉพาะธุรกิจไฮเปอร์มาร์เก็ตที่มีการแข่งขันสูง
  การขยายสาขาในจังหวัดใหญ่มีมากเกินไปจนเกิดการอิ่มตัวส่งผลให้หันมามุ่งเน้นการขยายสาขาในเขตกรุงเทพมหานครแทน
  ทั้งนี้เนื่องจากที่ดินที่มีทำเลที่ตั้งดีทั้งในกรุงเทพและต่างจังหวัดได้ถูกจับจองไว้หมดแล้ว
  การขยายสาขาแบบเผชิญหน้ากันจึงเพิ่มมากขึ้น กล่าวคือ
  มีการเปิดสาขาใหม่ในย่านธุรกิจหลักประกบกับสาขาของคู่แข่งเพื่อแย่งชิงส่วนแบ่งการตลาดและแย่งยอดขายกันเองระหว่างสาขา
  แนวโน้มการขยายสาขารูปแบบใหม่จะเป็นการขยายสาขาในย่านชานเมืองและต่างจังหวัดโดยมีการพิจารณาอย่างรอบคอบเกี่ยวกับขนาดพื้นที่ขาย
  กลุ่มสินค้าที่จัดจำหน่าย และการบริการ

  ในภาพรวมระดับโลก
  ผู้ประกอบการรายใหญ่ต่างก็ได้รับผลประโยชน์จากปริมาณธุรกิจขนาดใหญ่เนื่องจากการมีอำนาจต่อรองในการซื้อสินค้าสูง
  การมีเทคโนโลยีสารสนเทศที่ก้าวหน้ารวมถึงข้อมูลการขายและฐานข้อมูลลูกค้าที่ซับซ้อนกว่าเดิม
  สภาพตลาดที่อิ่มตัวในสหรัฐอเมริกาและยุโรปได้กระตุ้นให้มีการขยายกิจการไปสู่ภูมิภาคอื่นๆ
  ของโลกโดยเฉพาะเอเชีย
  ที่ซึ่งผู้ประกอบการท้องถิ่นยังคงมีสภาพอ่อนแอภายหลังประสบภาวะการค้าฝืดเคือง

  ในประเทศไทย แม้ว่าผู้ประกอบการค้าปลีกข้ามชาติจะมุ่งเน้นการดำเนินกิจธุรกิจไฮเปอร์มาร์เก็ต
  แต่ในช่วงไม่กี่ปีที่ผ่านมานี้ได้เกิดการผสมผสานรูปแบบการค้าแต่ละประเภทในธุรกิจค้าปลีกเข้าด้วยกัน
  เห็นได้ชัดเจนจากการที่ธุรกิจไฮเปอร์มาร์เก็ตล้ำเข้าสู่รูปแบบห้างสรรพสินค้าจากการที่ผู้ประกอบธุรกิจไฮเปอร์มาร์เก็ตดำเนินการขยายสาขาอย่างรวดเร็วทำให้การผสมผสานรูปแบบการค้าก็ยังคงดำเนินต่อไปและเริ่มกระจายจากเขตกรุงเทพมหานครไปยังจังหวัดต่างๆ
  นอกจากนี้
  สภาพการแข่งขันสูงที่กำลังดำเนินอยู่ดูจะมีผลให้เกิดการผสมผสานรูปแบบธุรกิจมากยิ่งขึ้น
  และผู้ประกอบการยังคงต้องมุ่งเน้นการรักษาจุดยืนและกลุ่มลูกค้าหลักของตนไว้
  ผู้ประกอบการต่างชาติย่อมมีช่องทางมากกว่าในการจัดหาเงินทุนเพื่อให้บรรลุวัตถุประสงค์ดังกล่าว
  ส่วนผู้ประกอบการท้องถิ่นมีข้อได้เปรียบจากการรู้จักความต้องการของลูกค้าเป็นอย่างดี
  แต่เมื่อผู้ประกอบการต่างชาติมีประสบการณ์ในประ เทศไทยมากขึ้น
  พวกเขาก็ย่อมจะรู้ถึงความต้องการของลูกค้าได้ดีเช่นกัน

  บริษัท สยามแม็คโคร จำกัด (มหาชน)
  ได้ตระหนักดีถึงภาวะการแข่งขันที่สูงขึ้นและเตรียมรับมือกับสภาพตลาดที่มีความท้าทายนี้ บริษัทฯ
  ยังคงมุ่งเน้นที่กลยุทธ์หลักของบริษัทฯ คือ การให้บริการและตอบสนองความต้องการของลูกค้า
  การตระหนักถึงการเปลี่ยนแปลงความต้องการของลูกค้าอันเนื่องจากสภาพตลาดที่เปลี่ยนแปลงไป
  และการมุ่งเน้นความเป็นผู้ประกอบการที่มีต้นทุนในการดำเนินงานต่ำและมุ่งลดค่าใช้จ่ายในการดำเนินงานอย่างต่อเนื่องเพื่อให้บริษัทฯ
  ยังคงสามารถขายสินค้าที่มีอัตรากำไรต่อหน่วยน้อยซึ่งจะส่งผลให้ผู้บริโภคได้ซื้อสินค้าราคาถูกด้วย
  บริษัทฯ ได้ดำเนินการต่างๆ เพื่อเพิ่มประสิทธิภาพการบริหารสินค้าคงคลัง เช่น
  การปรับปรุงขนาดแท่นสำหรับวางสินค้าให้มีมาตรฐานเดียวกับผู้จัดจำหน่ายสินค้า
  เพื่อให้การขนถ่ายสินค้าเป็นไปอย่างรวดเร็วและประหยัด การปรับปรุงรูปแบบการจัดวางสินค้า ณ
  จุดขาย เพื่อช่วยลดค่าใช้จ่าย
  การร่วมมือกับผู้จัดจำหน่ายในด้านการขนส่งสินค้าจากผู้จัดจำหน่ายไปยังสาขาโดยผ่านตัวกลางเพื่อเพิ่มประสิทธิภาพการจัดส่งสินค้า
  อีกทั้งการพัฒนาระบบพาณิชย์อิเล็ก ทรอนิกส์ระหว่างธุรกิจ (B2B E-Commerce)
  ซึ่งจะช่วยให้ผู้จัดจำหน่ายสินค้าสามารถเชื่อมโยงข้อมูลการค้าผ่านระบบเครือข่ายคอมพิวเตอร์ของบริษัทฯ
  เพื่อเพิ่มประสิทธิภาพการให้บริการแก่ลูกค้าโดยมีค่าใช้จ่ายต่ำ นอกจากนี้ บริษัทฯ
  จะยังคงดำเนินการด้านพัฒนาและฝึกอบรมบุคลากรอย่างต่อเนื่องเพื่อเพิ่มประสิทธิภาพในการทำงาน

(2) ภาวะอุตสาหกรรมและการแข่งขันของธุรกิจแม็คโคร ออโตแคร์

  ภาวะเศรษฐกิจถดถอยที่เกิดขึ้นระหว่างปี 2540-2542
  ก่อให้เกิดผลกระทบอย่างมากต่ออุตสาหกรรมรถยนต์ในประเทศไทย
  เป็นผลให้เกิดความตกต่ำไปทั่วทั้งอุตสาหกรรมรถยนต์ทั้งในส่วนขายและบริการ
  และส่วนซ่อมบำรุงรักษา
  ความตกต่ำของอุตสาหกรรมรถยนต์เป็นไปมากกว่าที่มีการคาดการณ์ไว้โดยเฉพาะเมื่อเปรียบเทียบกับการตกต่ำของอุตสาหกรรมรถยนต์ในประเทศอื่นๆที่เคยประสบกับภาวะถดถอยทางเศรษฐกิจมาแล้ว
  บริษัทฯประ
  สบความสำเร็จจากการใช้ช่วงที่เกิดความตกต่ำทางเศรษฐกิจนี้พัฒนาและสร้างความรู้ความเข้าใจให้กับลูกค้าในเขตกรุงเทพมหานคร
  ในระหว่างปี 2543 บริษัทฯ ได้ขยายศูนย์เปลี่ยนอุปกรณ์รถยนต์เพิ่มขึ้น 4 แห่ง ณ สิ้นปี บริษัทฯ
  มีศูนย์เปลี่ยนอุปกรณ์รถยนต์รวม 46 แห่ง ศูนย์บริการล้างรถอัตโนมัติ 26 แห่ง
  และสถานีบริการน้ำมัน 13 แห่ง

  เนื่องจากธุรกิจบริการเกี่ยวกับรถยนต์มีการแข่งขันสูงขึ้นมาก ดังนั้น บริษัทฯ
  จึงได้มุ่งดำเนินแผนการตลาดและการขายโดยเน้นการจำหน่ายสินค้าเฉพาะด้าน เช่น
  อุปกรณ์เบรค และระบบโช้คอัพ เป็นต้น
  การดำเนินแผนงานเช่นนี้ช่วยให้ลูกค้ามีความเข้าใจในผลิตภัณฑ์และบริการของบริษัทฯ ได้ดียิ่งขึ้น
  อีกทั้งยังสอดคล้องกับความต้องการของบริษัทฯ
  ในการเสริมสร้างบริการและดูแลเอาใจใส่ลูกค้าโดยแม็คโคร ออโตแคร์
  ได้เตรียมการอย่างดีเพื่อตอบสนองความต้องการที่เพิ่มมากขึ้นของลูกค้าในด้านผลิตภัณฑ์ ราคา
  และการบริการ นอกจากนี้
  ลูกค้ายังได้รับบริการที่สะดวกสบายยิ่งขึ้นจากบัตรแม็คโครออโตเอ็กซ์เพรสการ์ดซึ่งเป็นความร่วมมือระหว่างบริษัทฯ
  และบริษัท อิออน ธนสินทรัพย์ (ไทยแลนด์) จำกัด
  ในการให้บริการซื้อสินค้าเงินผ่อนซึ่งจะช่วยให้ลูกค้าวางแผนการใช้เงินได้ดีขึ้น พร้อมกันนี้ บริษัทฯ
  ยังได้จัดตั้งศูนย์บริการข้อมูลทางโทรศัพท์ (โทร. 351-8222)
  ซึ่งจะให้ข้อมูลเบื้องต้นเกี่ยวกับการดูแลรักษารถยนต์

(3) ภาวะอุตสาหกรรมและการแข่งขันของธุรกิจแม็คโครออฟฟิศเซ็นเตอร์

  แม้ว่าในปัจจุบัน จะมีผู้ประกอบการหลายรายที่ทำธุรกิจที่เกี่ยวข้องกับการจำ
  หน่ายสินค้าเครื่องใช้สำนักงาน เช่น ห้างสรรพสินค้า หรือร้านค้าทั่วๆไป
  แต่มีผู้ประกอบการเพียงไม่กี่รายที่ทำธุรกิจจัดจำหน่ายสินค้าเครื่องใช้สำ นักงานโดยเฉพาะ
  ปัจจุบันบริษัทฯ ยังคงความเป็นผู้นำในการดำเนินธุรกิจประเภทนี้ ทั้งนี้ ณ สิ้นปี 2543 บริษัทฯ
  มีจำนวนร้านค้าแม็คโครออฟฟิศเซ็นเตอร์ที่เปิดให้บริการแล้วทั้งสิ้น 8 สาขา
  ซึ่งล้วนแล้วแต่ตั้งอยู่บนทำเลที่มีศักยภาพสูงของการดำเนินธุรกิจในเขตกรุงเทพมหานคร

  บริษัทฯได้เตรียมความพร้อมไว้เป็นอย่างดีที่จะรับประโยชน์จากสภาวะเศรษฐกิจที่เริ่มฟื้นตัว
  โดยได้ดำเนินแผนการตลาดใหม่ๆ รวมถึงการโฆษณาและหาลูกค้าสมาชิกเพิ่มขึ้น นอกจากนี้
  บริษัทฯ
  ได้ดำเนินงานด้านบริการจัดส่งสินค้าโดยมีเป้าหมายในการบริการจัดส่งสินค้าให้แก่ลูกค้าในเขตกรุงเทพมหานคร
  พร้อมกันนี้ บริษัทฯ ได้พัฒนาระบบพาณิชย์อิเล็กทรอนิกส์ระหว่างธุรกิจ (B2B) และระหว่างบริษัทฯ
  กับลูกค้า (B2C) ซึ่งจะเป็นช่องทางการติดต่อกับบริษัทฯ
  อีกทางหนึ่งนอกเหนือไปจากการสั่งซื้อสินค้าผ่านทางอินเทอร์เน็ต
  (www.officecentre.co.th) โทรศัพท์ และโทรสาร อีกด้วย

3.2.6 แนวโน้มการขยายตัวของอุตสาหกรรม

  แนวโน้มการขยายตัวของธุรกิจในอุตสาหกรรมค้าปลีกและส่ง
  ขึ้นอยู่กับการฟื้นตัวทางเศรษฐกิจเป็นปัจจัยสำคัญ
  หากเศรษฐกิจฟื้นตัวได้เร็วและมีการขยายตัวอยู่ในเกณฑ์ที่สูงจะส่งผลให้กำลังซื้อของผู้บริโภคเพิ่มมากขึ้นและเป็นการลดปัญหาการว่างงานลงอีกด้วย

3.2.7 จำนวนและขนาดของคู่แข่งขันรวมทั้งสถานภาพในการแข่งขัน

  สภาพการแข่งขันของธุรกิจในอุตสาหกรรมนี้
  ปัจจุบันอยู่ในสภาวะที่รุนแรงโดยพิจารณาจากประเภทช่องทางการจัดจำหน่ายอื่นที่มีการขยายตัวอย่างรวดเร็ว
  ได้แก่ ช่องทางการจัดจำหน่ายแบบซูเปอร์สโตร์ หรือไฮเปอร์มาร์เก็ต อย่างไรก็ตาม
  หากพิจารณาถึงช่องทางการจัดจำหน่ายแบบ Cash & Carry
  ซึ่งเป็นช่องทางการจัดจำหน่ายของบริษัทฯ นั้น บริษัทฯ มีส่วนแบ่งทางการตลาดสูงสุด
  เนื่องจากในปัจจุบัน บริษัทฯ เป็นผู้ประกอบการเพียงรายเดียวเท่านั้นในธุรกิจ Cash & Carry
  คู่แข่งขันโดยตรงของบริษัทฯ ได้แก่ ผู้ค้าส่งแบบดั้งเดิม (Traditional Wholesalers)
  ซึ่งมีกระจัดกระจายอยู่ทั่วทุกภูมิภาคของประเทศ อย่างไรก็ตาม สำหรับสินค้าบางประเภทที่บริษัทฯ
  จำหน่ายอยู่อาจมีการแข่งขันโดยทางอ้อมกับผู้ประกอบการใน Segment อื่น เช่น
  ไฮเปอร์มาร์เก็ต และซูเปอร์สโตร์ ซึ่งขณะนี้มีผู้ประกอบการอยู่หลายราย เช่น บิ๊กซี โลตัส
  คาร์ฟูร์ และโอชอง เป็นต้น

3.2.8 การจัดหาผลิตภัณฑ์หรือบริการ

  ฝ่ายจัดซื้อของบริษัท สยามแม็คโคร จำกัด (มหาชน) และบริษัทย่อย
  จะแบ่งกลุ่มผลิตภัณฑ์ตามประเภทของสินค้าโดยแต่ละกลุ่มผลิตภัณฑ์จะมีผู้รับผิดชอบในการเลือกหาและสั่งซื้อสินค้าแต่ละประเภทซึ่งส่วนใหญ่จะเป็นสินค้าที่ผลิตในประเทศ
  โดยจะสั่งซื้อสินค้าจากผู้ผลิตและหรือผู้จำหน่ายโดยตรง
  ทั้งนี้จะมีการทำสัญญาการค้ากับผู้ผลิตและหรือผู้จำหน่ายเป็นรายๆไป
  ซึ่งจะมีลักษณะเป็นสัญญาและเงื่อนไขทางการค้าที่ตกลงกัน
  โดยส่วนใหญ่หรือเกือบทั้งหมดของสัญญาการค้าจะมีอายุกำหนด 1 ปี
  และเมื่อครบกำหนดแล้วสัญญาจะถูกต่อออกไปอีกคราวละ 1 ปี
  จนกว่าจะมีการบอกเลิกสัญญาเป็นลายลักษณ์อักษร

  ณ สิ้นปี 2543 บริษัท และบริษัทย่อย มีสัดส่วนการสั่งซื้อสินค้าต่างประเทศรวมกัน คิดเป็นร้อยละ
  0.47 ของยอดสั่งซื้อสินค้าทั้งหมด

  การพึ่งพิงการซื้อผลิตภัณฑ์จากผู้จำหน่ายสินค้าเกินกว่าร้อยละ 30
  ของมูลค่าการซื้อผลิตภัณฑ์ทั้งหมดในระยะเวลา 3 ปี ที่ผ่านมา หรือผูกพันว่าจะซื้อเกินกว่าร้อยละ
  30 ของมูลค่าการซื้อผลิตภัณฑ์ในอนาคตของบริษัท และบริษัทย่อย

- ไม่มี -

  3.2.9 การผลิต

  ภายใต้นโยบายการดำเนินธุรกิจของกลุ่มบริษัท
  ปัจจุบันยังไม่มีวัตถุประสงค์ที่จะทำการผลิตสินค้าเพื่อจำหน่ายแต่อย่างใดแม้จะมีเครื่องหมายการค้าของตัวเอง
  บริษัทฯ ก็จะว่าจ้างผู้ผลิตที่มีคุณภาพเป็นผู้ผลิตให้

  3.2.10 งานที่ยังไม่ได้ส่งมอบ

- ไม่มี -